Sosiaali- ja terveysministeriö

Lausunto

27.10.2020

Asia: VN/19465/2020

**Lausuntopyyntö luonnoksesta hallituksen esitykseksi eduskunnalle laeiksi perusopetuslain ja Helsingin eurooppalaisesta koulusta annetun lain väliaikaisesta muuttamisesta**

Lausunnonantajan lausunto

**Voitte kirjoittaa lausuntonne alla olevaan tekstikenttään**

Vammaisten henkilöiden oikeuksien neuvottelukunta VANE

Lausunto

Asia: Lausuntopyyntö luonnoksesta hallituksen esitykseksi eduskunnalle laeiksi perusopetuslain ja Helsingin eurooppalaisesta koulusta annetun lain väliaikaisesta muuttamisesta

Viite: VN/19465/2020

Yleistä

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta. YK:n vammaisyleissopimus on Suomessa voimassa lain tasoisena.

YK:n yleissopimus vammaisten henkilöiden oikeuksista ja esityksen kannalta keskeiset velvoitteet

YK:n vammaisyleissopimuksen artikloista asiaan liittyy ensisijaisesti koulutusta käsittelevä 24 artikla. Artiklassa todetaan muun muassa, että oikeutta toteuttaessaan sopimuspuolet varmistavat, että vammaiset henkilöt pääsevät kattavaan, laadukkaaseen ja maksuttomaan ensimmäisen asteen sekä toisen asteen koulutukseen yhdenvertaisesti muiden kanssa niissä yhteisöissä, joissa he elävät; vammaisia henkilöitä varten tehdään heidän yksilöllisten tarpeidensa mukaiset kohtuulliset mukautukset; vammaiset henkilöt saavat yleisessä koulutusjärjestelmässä tuen, jota tarvitaan helpottamaan heidän tehokasta koulutustaan sekä toteutetaan tehokkaat yksilöidyt tukitoimet ympäristöissä, jotka mahdollistavat oppimisen ja sosiaalisen kehityksen maksimoinnin täysimääräisen osallisuuden tavoitteen mukaisesti.

Lisäksi sopimuksen läpileikkaavista artikloista asiaan liittyvät myös vammaiset lapset (7 artikla) sekä esteettömyys ja saavutettavuus (9 artikla).

Huomioita lakiluonnoksesta

VANE kiittää YK:n vammaisyleissopimuksen kattavasta huomioinnista lakiluonnoksessa.

VANE pitää hyvänä sitä, että tukea tarvitsevan vammaisen lapsen oikeus lähiopetukseen turvataan muita vahvemmin. VANE haluaa kuitenkin korostaa lapsen edun mukaista tapaus- ja tilannekohtaista harkintaa yksittäisen lapsen kohdalla, ja siksi VANE kiinnittää huomiota luonnoksen viittaukseen, jonka mukaan vammaisten lasten opetus järjestetään ensisijaisesti lähiopetuksena.

Vaikka lähiopetus on ensisijainen opetusmuoto kaikille lapsille, on huomioitava, että vammaisten lasten tilanteet ja heidän tarvitsemansa tuen muodot ovat moninaisia, ja osalle vammaisista lapsista etäopetus voi soveltua yhtä hyvin kuin vammattomille lapsille. Tilanteessa, jossa valtaosa vammattomista lapsista siirtyy etäopetukseen, etäopetus voi olla myös osalle vammaisista lapsista yhtä sopiva vaihtoehto. Lisäksi on tärkeää huomioida tilanne- ja tapauskohtaisesti vammaisen lapsen perheen kokonaisvaltainen tilanne ja sen vaikutus mahdolliseen etäopetukseen siirtymiseen, lapsen etu huomioiden.

Vammaisten henkilöiden oikeuksien neuvottelukunta

Jaana Huhta Katariina Puhakka

puheenjohtaja korkeakouluharjoittelija

Puhakka Katariina

Sosiaali- ja terveysministeriö - Vammaisten henkilöiden oikeuksien neuvottelukunta (VANE)